आइसीआइसीआइ बैंक की पांच करोड़ रुपये लूटकांड में पुलिस ने टॉप सिक्यूरिटी के गार्ड सागर ठाकुर और बारीगढ़ा निवासी बगराई मुंडा को जेल भेज दिया। बगराई मुंडा पर आरोप है कि वही नोटों से भरा बक्शा जंगल तक ढोकर ले गया था। उसे गिरफ्तार करने के बाद पुलिस ने लंबी पूछताछ भी की। वहीं फोन कॉले के डिटेल्स के आधार पर सागर ठाकुर को हिरासत में लेकर पूछताछ की जा रही थी। पूछताछ के दौरान उसने पुलिस को कुछ नहीं बताया है, लेकिन उसके फोन से घटना के दिन बार-बार एक नंबर पर फोन किया जा रहा था और उसी नंबर से फोन आ भी रहा था। पुलिस का दावा है कि वह इस कांड में नक्सलियों से मिला हुआ था। इधर एसएसपी एमएस भाटिया, ग्रामीण एसपी मो नेहाल, खूंटी के एसपी प्रभात कुमार, डीएसपी मधुसूदन बारी, शैलेंद्र वर्णवाल, शैलेंद्र कुमार और अन्य पुलिस अधिकारियों के नेतृत्व में तमाड़ के उग्रवादग्रस्त इलाकों में छापामारी जारी है। इस छापामारी में पुलिस ने अब तक नक्सलियों के एक प्रशिक्षण शिविर का पता लगाया और वहां से सामान बरामद की। चार खाली बक्से भी बरामद किये गये हैं। पुलिस का कहना है कि इसी बक्से में नोट भर हुए थे, जिसे नक्सलियों ने लूटने के बाद खाली कर दिया है। एसएसपी का दावा है कि जल्द ही लूट की रकम भी बरामद कर लेंगे।